根據美國癌症協會，
三分一至一半美國人會生癌。
所以科學家、醫生、同資助佢哋研究嘅組織
都叫做「有動機」揾出根治癌症之道。
但……佢哋仲未揾到。如果你唔知嘅話。
佢哋試過好多藥同療程，但都唔係好見效。
同一種藥，可能對一個癌症患者有效，
但對同類癌症嘅另一個患者無效。
經過耗資數以千萬、歷時數以十載嘅研究過後，點解仲未搵到癌症藥？
應該問嘅係，點解講到好似有隻乜癌都醫嘅「癌症藥」噉？
如果隻隻腫瘤都係一樣嘅，我哋應該已經揾到嗰隻靈丹妙藥。
問題係，各類癌症或者好似樣，但形成方式隻隻唔同，
而且可以源自各類組織。
未揾到癌症藥，係因為癌唔係「一」種病。
要醫，就要逐隻癌醫。
醫癌嘅首道難關，癌症到底係乜？
以為癌係「一種」病，因為我哋得一個名畀佢。
但個「癌」字其實包含眾多相似嘅生理狀況。
癌症嘅主要特徵係失控嘅細胞分裂。
呢種不受控嘅生長通常源自一小段基因嘅突變。
但唔理原因係乜，結果都係細胞不受控噉增生，
入侵其他組織，危害身體健康。
但除咗似樣，各種癌症嘅病理都唔同，基本上就係唔同嘅病，
連腫瘤嘅發展都不盡相同。
噉主要係因為唔同癌係由唔同嘅基因突變引致。
基因由 DNA 組成，而每段 DNA 係由
核甘酸以特定排列構成。
佢哋話畀細胞聽點整蛋白質，同埋我哋嘅身體，因為我哋嘅身體好大部份都係蛋白質。
突變會改變呢啲指令。噉就出事喇。
癌症嘅出現係因為兩種基因嘅突變，
分別係致癌基因同抗癌基因。
致癌基因本為正常基因，載有控制細胞生長嘅蛋白質。
正常來講，佢哋長期處於休眠狀態。
雖然人人都想快高長大，但細胞唔應該時時生長。
但喺呢啲基因上，好多時只須一處突變就足以將佢哋轉去高波，
而且熄唔返。
噉佢就成為咗致癌基因。佢會叫細胞不停分裂，
唔理幾時，唔睇場合。所以致癌基因好危險。
最出名，或者應該叫做最有嫌疑嘅致癌基因，叫 RAS 同 MYC。
佢哋係好強嘅生長基因，亦喺好多腫瘤上出現。
好多時， RAS 突變，改變佢所造蛋白質嘅形狀。
嗰啲變形蛋白質會棘住，
令到細胞不停接收到生長訊號，唔理啱唔啱時候。
因為 RSA 造嘅蛋白質變咗形，
原本可以熄咗 RAS 以控制情況嘅蛋白質認唔到佢
所以熄唔到。
細胞收唔到停嘅訊號，一直生長、分裂，
型成腫瘤。
另一種導致癌症嘅基因係抗癌基因，
可以話係致癌基因嘅相反。
顧名思義，抗癌基因抑制細胞生長，
除非條件合適。
如同其他基因，細胞內有兩組抗癌基因，
有個備份。就算一份突變壞咗，另一份都仲行得郁。
當然，癌症總有辦法突破各種安全網。
通常，染色體上嘅一份抗癌基因會突變至失去功能，
而個細胞咁啱得咁橋唔見咗第二份所在嘅 DNA。
一份突變咗，另一份唔見咗，噉就無晒抗癌基因，
無嘢去抑制細胞生長。
類似嘅突變為數眾多。有咁多組合，
我哋無辦法用藥去抑制抗癌基因突變。
複雜嘅嘢先啱啱開始。
單一突變通常唔足以致癌。
正常人類細胞要至少五、六個突變先會變成腫瘤。
當腫瘤變大，越來越多基因會突變，
當中有啲會令癌症變得嚴重。
呢樣嘢有幾快發生就話唔埋，
亦受癌症種類影響。
細胞內可以發生嘅突變組合成千上萬。
所以，就算有隻藥證實可以醫某隻癌，
都唔係個個患者見效。
個個腫瘤嘅基因發展都唔同，
藥廠同醫生都唔知點用藥好。
喺唔知幾十組可疑基因入面係邊組令腫瘤生長時，
可以點殺死腫瘤細胞？
要醫腫瘤，最顯然嘅方法，就係攞把刀切咗佢，
醫學上叫「切除」。但噉唔一定可行，而就算切得成，佢都有可能復發。
所以，一般來講會用第二招：大刀闊斧噉揼個腫瘤，
然後祈禱。
現今最好嘅療法係用毒，不分敵我，
攻擊人體內分裂得快嘅細胞，而唔單單對付癌細㚿。
即係化療同電療。
電療會用到致電離輻射，
即係可以電離原子嘅輻射，亦即係啲人講嘅「輻射」。
電療有效係因為佢會粉碎 DNA。
當癌細胞嘅 DNA 亂到用唔到，佢就無得再複製自己同分裂。
當然，電療亦會傷到附近嘅健康細胞，
所以醫生會盡量描準腫瘤，減少健康細胞所受輻射。
化療所指嘅係一組藥，
佢哋嘅運作原理不盡相同，但都係沿血液流動，
所以都會影響全身。
某啲化療藥好似 DNA 嘅成份，
故細胞會嘗試用佢哋來造染色體。但噉當然行唔通。
另一啲化療藥針對細胞骨架。細胞會無法分離染色體，
分裂唔到。
呢類化療藥可以阻止癌細胞分裂，
但身體內都有好多健康細胞需要分裂。
毛囊要生髮；胃粘膜要更換以防胃酸腐蝕。
所以化療會導致脱髮同消化道毛病，
仲有好多其他副作用。
化療係有效，但唔係無後果。
好彩，我哋有其他新選擇。
對付癌症嘅新武器之一，係生物學家用咗幾十年去改進嘅
基因組測序。
快過、平過十年前所能想像嘅，
而且而家終於可以直接幫到病人。
科學家可於幾日之內分析大量癌細胞，
從而揾出其基因邊道同點樣變異。
由此，佢哋可以預測邊隻藥對隻癌有效。
可以為病人度身訂造訂製藥物，
精準地醫癌，
唔使傷及無辜。
帶頭研究呢種新療法嘅有兩個研究計劃，
癌症基因組計劃，同癌細胞株百科。
佢哋對好多癌細胞同藥做過實驗。
兩個計劃嘅研究人員都證實某啲藥係對某種癌有效啲。
舉個例，某啲藥對腦癌有效過對胃癌。
研究人員亦發現，根據某類癌嘅突變，
可以預測藥物效果。
對症下藥唔再係海底撈針。
理論上。
但有個好嚴重嘅問題。
有研究比較過癌症基因組計劃同癌細胞株百科嘅研究，
發現佢哋嘅結論經常相左，令人擔優。
兩組研究人員喺實驗室用同一方法醫同一種癌細胞，
卻有唔同結果。
即使所用癌細胞基本上一模一樣，
佢哋有時會對同一種藥有唔同反應。
即使兩個計劃同意某種藥可以醫好一種癌症，
佢哋都唔同意幾重藥先見效。
所以我哋仲未可以靠訂製藥物，
直至科學家揾到試藥同用藥嘅有效方法。
係就係仲有少少問題要解決，
但呢樣確係大有可為嘅癌症療法。
係，雖然我哋仲未揾到癌症藥，
但問題唔應該噉問。無藥可以能醫百癌。唔同癌有唔同醫法。
雖然有幾多癌症患者就有幾多種癌，但有賴 DNA 測序等科技進步，
可能好快，世上有幾多種癌症，就有幾多種療法。
好消息。
多謝收睇今集 SciShow Infusion。希望你有所得着。
敝節目全賴 Patreon 嘅贊助者贊助。如果你都想我哋繼續拍類似嘅片，
請上 patreon.com/scishow。亦請撥冗到 youtube.com/scishow 訂閱頻道，
以便收睇更多影片。